《送范道卿赴省试》
宋代·晁公溯

君之先世真文雄，异时奏赋蓬莱宫。
谁传副墨过沙漠，至今犹称长啸公。
芝兰不乏后来秀，谓将褎然为举首。
至音澹泊识者寡，遂令声名落卢后。
北风吹霜日隐山，彩鸾绣襦宁复寒。
同车西归信可乐，得意自忘行路难。
明年春风紫宸仗，遥对清光九天上。
长安花尽君亦归，缓辔重来一相访。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。